Document ID: 32008D0709

KOMISSION PÄÄTÖS,
tehty 11 päivänä maaliskuuta 2008,
valtiontuesta, jonka Belgia aikoo panna täytäntöön Volvo Cars Gent -yrityksen hyväksi (C 35/07 (ex N 256/07))
(tiedoksiannettu numerolla K(2008) 832)
(Ainoastaan hollannin- ja ranskankieliset tekstit ovat todistusvoimaiset)
(ETA:n kannalta merkityksellinen teksti)
(2008/709/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen ja erityisesti sen 88 artiklan 2 kohdan ensimmäisen alakohdan,
ottaa huomioon Euroopan talousalueesta tehdyn sopimuksen ja erityisesti sen 62 artiklan 1 kohdan a alakohdan,
on mainittujen artiklojen mukaisesti kehottanut asianomaisia esittämään huomautuksensa (1),
sekä katsoo seuraavaa:
I MENETTELY
(1)
Volvon Gentin autotehtaalle (Volvo Cars Gent, jäljempänä ”VCG”) suunnitellusta koulutustuesta ilmoitettiin komissiolle 4 päivänä toukokuuta 2007 päivätyllä kirjeellä. Toukokuun 31 päivänä 2007 järjestettiin kokous komission yksiköiden kanssa, minkä jälkeen Belgia toimitti lisätietoja 6 päivänä heinäkuuta 2007 päivätyllä kirjeellä.
(2)
Komissio on ilmoittanut 12 päivänä syyskuuta 2007 päivätyllä kirjeellä Belgialle päätöksestään aloittaa EY:n perustamissopimuksen 88 artiklan 2 kohdassa tarkoitettu menettely, joka koskee edellä mainittua tukea (jäljempänä ”menettelyn aloittamista koskeva päätös”).
(3)
Päätös menettelyn aloittamisesta julkaistiin Euroopan unionin virallisessa lehdessä (2). Komissio kehotti asianomaisia esittämään huomautuksensa. Komissiolle ei ole esitetty huomautuksia.
(4)
Belgia vastasi menettelyn aloittamista koskevaan päätökseen 15 päivänä lokakuuta 2007 päivätyllä kirjeellä. Belgian viranomaiset, tuensaaja ja komissio pitivät 23 päivänä lokakuuta 2007 kokouksen, jonka kuluessa komissiolle toimitettiin asiakirjoja. Belgia toimitti lisätietoja 23 päivänä marraskuuta 2007 päivätyllä kirjeellä. Komissio pyysi lisäselvityksiä 21 päivänä joulukuuta 2007 päivätyllä kirjeellä, johon Belgia vastasi 8, 15 ja 16 päivänä tammikuuta 2008 päivätyillä kirjeillä.
II TOUKOKUUN 4 PÄIVÄNÄ 2007 ILMOITETUN HANKKEEN KUVAUS
(5)
Tuensaaja olisi VCG. Tämä yhtiö, joka on vuodesta 1999 alkaen ollut osa Ford Motor Company -konsernia (jäljempänä ”FMC”), työllistää 5 000 työntekijää. Koulutusohjelma, jolle tukea suunnitellaan, kestää syyskuusta 2006 syyskuuhun 2009 ja liittyy osittain uuden EUCD-tuotantolinjan käynnistämiseen. Kyseinen tuotantolinja on FMC:n keskikokoisten autojen (automarkkinoiden segmentit C ja D) tuotantostandardi. Uuden tuotantolinjan käynnistäminen vastaa 26,3 miljoonan euron investointia aineelliseen omaisuuteen. Sen ansiosta tehtaalla voidaan valmistaa Volvon mallien lisäksi Fordin ja Jaguarin malleja. Tämä tehtaan tuotannon joustavuuden parantaminen sitouttaa osaltaan Fordin toimintaa Gentiin ja mahdollistaa työpaikkojen säilymisen siellä.
(6)
Toukokuun 4 päivänä 2007 päivätyssä ilmoituksessa todetaan, että koulutuksen kustannukset ovat noin 37 miljoonaa euroa. Euroopan yhteisön perustamissopimuksen 87 ja 88 artiklan soveltamisesta koulutustukeen 12 päivänä tammikuuta 2001 annetussa komission asetuksessa (EY) N:o 68/2001 (3) rajoitetaan koulutushankkeisiin osallistuvista aiheutuvien henkilöstökustannusten tukikelpoinen osuus määrään, joka vastaa muita tukikelpoisia kustannuksia. Sen vuoksi Belgian ilmoittamat tukikelpoiset kustannukset rajattiin 19 miljoonaan euroon. Koska Gent ei sijaitse tukialueella, tuen enimmäisintensiteetti on 50 prosenttia yleisen koulutuksen ja 25 prosenttia erityiskoulutuksen osalta. Flanderin alue (Vlaams Gewest) aikoo 4 päivänä toukokuuta 2007 annetun ilmoituksen mukaan myöntää tapauskohtaista tukea 6 018 558,91 euroa.
(7)
Toukokuun 4 päivänä 2007 tehdyssä ilmoituksessa koulutusohjelma on jaettu viiteen moduuliin, joista kaksi viimeistä ovat pienimittaisia:
-
moduuli 1: työvoiman vahvistaminen (tukikelpoiset kustannukset 4,3 miljoonaa euroa, joista 3,1 miljoonaa euroa yleiskoulutukseen (4) ja 1,2 miljoonaa euroa erityiskoulutukseen, sekä 1,8 miljoonan euron suuruinen tuki). Tämän moduulin tarkoituksena on taata VCG:n työntekijöille riittävät tekniset perustaidot. Pääasialliset aihealueet ovat pneumatiikka, robotiikka, ohjelmoitava ohjauslogiikka, sähkö ja elektroniikka, kustannusten hallinta, sosiaaliset taidot, johtamistekniikka, autonkorit, maalaus ja erityiset autoteollisuudelle ominaiset ohjelmistot;
-
moduuli 2: tekninen ja teknologinen koulutus: teoreettinen osa (tukikelpoiset kustannukset 1,7 miljoonaa euroa, kokonaisuudessaan yleiskoulutusta, sekä 0,85 miljoonan euron suuruinen tuki). Tämän moduulin tarkoituksena on syventää työntekijöiden taitoja ja osaamista tietyillä tuotantolinjalla käyttöön otettavan tekniikan ja teknologian aloilla. Käsiteltäviä asioita ovat erityisesti robotiikka ja tuotantorobotit, ohjelmoitava ohjauslogiikka ja kameralla toimivat mittaustekniikat;
-
moduuli 3: täytäntöönpanoon liittyvä koulutus: käytännöllinen osa (tukikelpoiset kustannukset 12,9 miljoonaa euroa, kokonaisuudessaan erityiskoulutusta, sekä 3,2 miljoonan euron suuruinen tuki). Tämän moduulin päämääränä on opettaa, miten teoreettista osaamista sovelletaan työympäristöön ja työntekijöiden tuotantotilanteeseen. Tavoitteena on maksimoida osaaminen, joka työntekijöiden on hallittava voidakseen hyödyntää täysimääräisesti EUCD-tuotantolinjan tarjoamaa potentiaalia;
-
moduuli 4: hallintoon ja toimintoihin tehtävät muutokset koulutusohjelman ja EUCD-tuotantolinjaan siirtymisestä saatavien hyötyjen maksimoimiseksi (tukikelpoiset kustannukset 0,2 miljoonaa euroa, kokonaan yleiskoulutusta, sekä 0,1 miljoonan euron suuruinen tuki). Tämä moduuli muodostuu johtamiskoulutuksesta;
-
moduuli 5: ANDON/DAISSY -koulutus (tukikelpoiset kustannukset 0,02 miljoonaa euroa, kokonaan yleiskoulutusta, sekä 0,01 miljoonan euron suuruinen tuki). Tämä koulutusmoduuli liittyy laadunvalvontaan.
(8)
Ilmoituksessa Belgia toteaa, että koulutus ylittää yrityksen välittömät tarpeet. Komissio pyysi Belgialta selvennystä tähän asiaan. Belgia täsmensi 6 päivänä heinäkuuta 2007 päivätyssä kirjeessään, että VCG toteuttaisi joka tapauksessa koulutusohjelman moduulit 1 ja 4, myös ilman tukea. Sitä vastoin moduulit 2, 3 ja 5 ovat lisäkoulutusta, joka voidaan toteuttaa tuen avulla. Belgia ei kuitenkaan antanut tarkempaa selvitystä väitteidensä tueksi.
III SYYT MENETTELYN ALOITTAMISEEN
(9)
Menettelyn aloittamista koskevassa päätöksessä komissio huomautti, että tuen tarve on yleinen soveltuvuusperuste. Siltä osin kuin kyse on erityisesti perustamissopimuksen 87 artiklan 3 kohdan c alakohdan mukaisesta soveltuvuudesta, tuki ei ”helpota” taloudellisen toiminnan kehittämistä, jos yritys olisi joka tapauksessa ryhtynyt tuen kohteena olevaan toimintaan, myös ilman tukea.
(10)
VCG:n suunnitteleman koulutusohjelman osalta tuen kannustava vaikutus on kyseenalainen, koska EUCD-tuotantolinjan käyttöönottoa koskevan päätöksen myötä yrityksen on täytynyt varautua päätöksestä seuraaviin koulutuskuluihin. Autoteollisuudessa uuden tuotantolinjan käynnistäminen on yleinen käytäntö, joka on tarpeen tuotannon joustavuuden ja tuottavuuden parantamiseksi sekä kilpailukyvyn ylläpitämiseksi. Uuden tuotantolinjan tehokas käyttö edellyttää, että työntekijät koulutetaan uuden tekniikan ja työmenetelmien käyttöön. Uudesta tuotantolinjasta aiheutuvat koulutuskulut ovat näin ollen autonvalmistajille yleisesti aiheutuvia kustannuksia, joiden ainoa peruste on myynnin edistäminen. On siis erittäin todennäköistä, että VCG olisi joka tapauksessa toteuttanut osan kyseisistä koulutustoimenpiteistä, myös ilman tukea. Myös useimmat samalla alalla toimivat kilpailijat näyttävät toimivan samoin. Koska koulutusohjelman moduulien 2, 3 ja 5 sisältö on suoraan yhteydessä uuden tuotantolinjan käyttöönottoon ja näyttää tarpeelliselta sen käynnistämiseksi, komissio on kyseenalaistanut Belgian väitteet, joiden mukaan näitä moduuleja ei toteutettaisi ilman tukea.
IV ASIANOMAISTEN HUOMAUTUKSET
(11)
Asianomaiset eivät ole esittäneet huomautuksia sen jälkeen, kun menettelyn aloittamista koskeva päätös julkaistiin Euroopan unionin virallisessa lehdessä.
V BELGIAN HUOMAUTUKSET
(12)
Menettelyn aloittamisen jälkeen Belgia on selvästi tarkistanut tosiseikkoja koskevaa esitystään. Se myöntää nyt, että suuri osa koulutusohjelman toimenpiteistä toteutuisi joka tapauksessa, myös ilman tukea, koska ne ovat tarpeen uuden tuotantolinjan käynnistämiseksi. Se katsoo kuitenkin, että tietyt ohjelman osat eivät liity mitenkään linjan käynnistämiseen, kun taas eräät osat liittyvät, mutta tuen ansiosta Volvo Cars Gent voi kouluttaa henkilöstöään enemmän kuin mikä olisi ehdottomasti tarpeen tuotantolinjan toiminnan varmistamiseksi.
(13)
Belgia hyväksyy, että tukea myönnetään ainoastaan sellaisiin kustannuksiin, jotka tarvitsevat tukea, ja on tämän perusteella vähentänyt merkittävästi rahoitettavien tukikelpoisten kustannusten määrää.
(14)
Alla olevassa taulukossa on verrattu alkuperäisessä ilmoituksessa mainittuja tukikelpoisia menoja ja menoja, joita Belgia aikoo tästedes tukea.
(miljoonaa euroa)
4.5.2007 tehty ilmoitus
Menettelyn aloittamisen jälkeen (5)
Yleiskoulutus
Erityiskoulutus
Yleiskoulutus
Erityiskoulutus
Moduuli 1
3,1
1,2
3,1
1,2
Moduuli 2
1,7
0,2
Moduuli 3
12,9
6,1
Moduuli 4
0,2
0,1
Moduuli 5
0,02
0,02
Yhteensä
4,97
14,12
3,40
7,35
Tuen määrä
6,02
3,54
(15)
Moduulin 1 osalta Belgia vakuuttaa, kuten se on jo tehnyt 4 päivänä toukokuuta 2007 annetussa ilmoituksessa, että moduulin sisältö ei liity uuden tuotantolinjan käyttöönottoon eikä siis ole linjan toiminnan kannalta tarpeellinen. Moduuli 1 koostuu peruskoulutuksesta, johon sisältyy yleisiä koulutusaiheita ja jonka tarkoituksena on vahvistaa työntekijöiden ammattipätevyyttä. Belgian mukaan tämä käy selvästi ilmi kurssin sisällön kuvauksesta. Vaikka ammattiyhdistysliikkeet vaativat tämäntyyppistä koulutusta, koska se parantaa työntekijöiden asemaa työmarkkinoilla, VCG ei kuitenkaan toteuttaisi tätä ohjelman osaa ilman tukea eräistä syistä. Ensiksikin viime vuosina tämäntyyppistä koulutusta on järjestetty useasti suurien työhönottokampanjoiden yhteydessä, mutta uusien työntekijöiden tulva on käytännössä tyrehtynyt (6) ja suuri osa nykyisistä työntekijöistä on jo suorittanut vastaavan koulutuksen. Toiseksi, yritys on todennut, että korkeasti koulutetuilla työntekijöillä on taipumus lähteä yrityksestä. Erityisesti Gentin alueelle sijoittautuneet yritykset etsivät vastaavaa ammattiosaamista ja palkkaavat aktiivisesti VCG:n työntekijöitä (7). Koska kyseessä on yleinen koulutus, se lisää todennäköisyyttä, että koulutuksesta hyötyneet työntekijät lähtevät yrityksestä. Lisäksi tätä perusammattiosaamista on laajemmin saatavilla työmarkkinoilla sen jälkeen, kun tekniikan alan koulut ja VDAB (Flanderin työvoimatoimisto) ovat alkaneet kehittää tämän alan koulutusohjelmia.
(16)
Moduulin 2 osalta Belgia ilmoittaa, kuten se on jo todennut 4 päivänä toukokuuta 2007 annetussa ilmoituksessa, että tämä moduuli sisältää uuteen tuotantolinjaan liittyviä teknisiä ja teknologisia aihealueita. Belgia vahvistaa, että merkittävä osa suunnitelluista koulutustunneista on tarpeen uuden linjan toiminnan kannalta ja että ne toteutettaisiin joka tapauksessa. Osa kursseista ylittää kuitenkin EUCD-tuotantolinjan toiminnan edellyttämän koulutustason (8). Tuen ansiosta VCG suostuu järjestämään enemmän koulutustunteja kuin tarve edellyttäisi ja kuin olisi taloudellisesta näkökulmasta perusteltua ilman tukea. Belgia on toimittanut seikkaperäistä tietoa lisäkoulutustunneista, jotka VCG järjestää tuen ansiosta (9).
(17)
Moduulin 3 osalta Belgia toteaa, kuten se on jo tehnyt 4 päivänä toukokuuta 2007 annetussa ilmoituksessa, että moduulin sisältö liittyy kokonaisuudessaan EUCD-tuotantolinjaan. Menettelyn aloittamista koskevassa päätöksessä esitettyjen epäilyjen osalta Belgia myöntää, että merkittävä osa suunnitelluista koulutustunneista on tarpeen uuden tuotantolinjan toiminnan kannalta ja että ne toteutettaisiin joka tapauksessa, myös ilman tukea. Se lisää kuitenkin, että Flanderin alueen viranomaisten myöntämän tuen ansiosta VCG suostuu järjestämään selvästi suuremman määrän koulutustunteja. Tosiasiassa se tulee kouluttamaan enemmän työntekijöitä. Lisäksi tietyt kurssit, jotka olisi kustannusten rationalisoimiseksi pitänyt varata kokeneille työntekijöille, ovat nyt avoimia myös uusille työntekijöille. Äskettäin työhön otettujen työntekijöiden kouluttamiseksi on järjestettävä lisäkursseja sekä pidennettävä muiden kurssien kestoa ja täydennettävä niiden sisältöä (10). Lisäksi uudet työntekijät eivät ole vielä osoittaneet kykyään omaksua uusia taitoja, joten koulutuksen onnistumisen mahdollisuudet ovat pienemmät. Kustannusten rationaalisen hallinnan vuoksi VCG olisi muuten varannut tämän koulutuksen kokeneemmille työntekijöille, jotka ovat jo osallistuneet vastaavaan koulutukseen. Koulutuksen kesto olisi siis voinut olla lyhyempi ja sen kustannukset olisivat voineet olla selvästi pienemmät. Tiettyjä kursseja olisi voitu keventää ja osa kursseista olisi voitu jättää kokonaan järjestämättä.
(18)
Moduulin 4 osalta Belgia vakuuttaa, kuten se on jo tehnyt 4 päivänä toukokuuta 2007 annetussa ilmoituksessa, että se koskee johtamiseen ja toimintoihin tehtäviä muutoksia ja on siis hyvin yleisluonteinen. Belgia täsmentää, että VCG järjestäisi joka tapauksessa tietyn määrän koulutustunteja, myös ilman tukea, sillä koulutus parantaa selvästi työntekijöiden joustavuutta ja tehokkuutta ja vaikuttaa siis huomattavasti EUCD-tuotantolinjan käyttöönoton onnistumiseen pitkällä aikavälillä (11). Sen sijaan jäljelle jäävistä tunneista odotettavissa oleva konkreettinen hyöty ei riitä perustelemaan niistä syntyviä menoja, joten kyseisiä tunteja ei järjestettäisi ilman tukea.
(19)
Moduulin 5 osalta Belgia toteaa, että se koskee laaduntarkkailuun liittyvän tekniikan oppimista. Nämä kurssit eivät ole tarpeen tuotantolinjan eivätkä muiden tuotantojärjestelmien toiminnan kannalta, ja ne järjestetään ainoastaan siinä tapauksessa, että niihin myönnetään tukea.
(20)
Näiden muutosten jälkeen Belgia on virallisesti ilmoittanut komissiolle, että koska se suostuu tukemaan pelkästään sellaista koulutustoimintaa, jonka osalta tuen saaminen on välttämätöntä, se aikoo myöntää tukea ainoastaan 3,5 miljoonaa euroa aiemmin ilmoitettujen 6 miljoonan euron sijasta.
VI TOIMENPITEEN ARVIOINTI
(21)
Komissio huomauttaa, että Belgia on olennaisesti muuttanut ilmoitustaan menettelyn aloittamista koskevan päätöksen jälkeen. Belgia on 16 päivänä tammikuuta 2008 päivätyssä kirjeessään erityisesti vahvistanut, että se aikoo myöntää koulutustukea ainoastaan 3 538 580,57 euroa 4 päivänä toukokuuta 2007 annetussa ilmoituksessa mainittujen 6 018 558,91 euron sijasta. Alennettu tuen määrä perustuu alennettuihin tukikelpoisiin menoihin, jotka on eritelty Belgian 15 päivänä tammikuuta 2008 päivätyssä kirjeessä. Komissio arvioi tässä päätöksessä siis alennettuihin tukikelpoisiin kustannuksiin perustuvaa 3 538 580,57 euron suuruista tukimäärää.
(22)
Menettelyn aloittamista koskevassa päätöksessä komissio totesi, että tuen myöntäminen VCG:lle olisi EY:n perustamissopimuksen 87 artiklan 1 kohdassa tarkoitettua valtiontukea. Belgia ei ole kiistänyt tätä päätelmää.
(23)
Komissio ilmoitti menettelyn aloittamista koskevassa päätöksessä, että yli 1 miljoonan euron suuruisiin tukiin ei sovelleta asetuksessa (EY) N:o 68/2001 säädettyä poikkeusta ja niitä on siis arvioitava suoraan EY:n perustamissopimuksen 87 artiklan 3 kohdan c alakohdan perusteella. Komissio soveltaa kuitenkin asetuksessa (EY) N:o 68/2001 säädettyjä pääperiaatteita tarvittavin muutoksin. Tämä tarkoittaa erityisesti, että komissio tarkastaa, täyttyvätkö muut poikkeuksen myöntämiselle asetetut muodolliset edellytykset, joista asetuksessa säädetään. Komission ei kuitenkaan ole pakko tyytyä pelkästään näiden edellytysten tarkastamiseen.
(24)
Belgia ei ole kiistänyt edellä mainittuja päätelmiä, jotka pysyvät voimassa, koska myös alennettu tuki ylittää 1 miljoonan euron rajan.
(25)
Komissio totesi menettelyn aloittamista koskevassa päätöksessä, että ilmoitettu tuki näytti täyttävän asetuksen (EY) N:o 68/2001 4 artiklassa säädetyt muodolliset edellytykset. Komissiolle ei ole toimitettu uusia tietoja, jotka saattaisivat kyseenalaistaa tämän alkuperäisen arvioinnin. Komissio huomauttaa, että sama arviointi pätee alennettuun tukeen, koska tuen perustana on tietty osa 4 päivänä toukokuuta 2007 ilmoitetuista tukikelpoisista kustannuksista, jotka oli hyväksytty menettelyn aloittamista koskevassa päätöksessä. Lisäksi Belgia ei ole muuttanut tuen intensiteettiä, joka on 50 prosenttia yleisen koulutuksen ja 25 prosenttia erityiskoulutuksen osalta.
(26)
Kuten edellä on todettu, ainoa menettelyn aloittamista koskevassa päätöksessä esitetty epäilys koskee suunnitellun tuen tarvetta erityisesti niiden koulutusohjelman osien osalta, jotka näyttävät liittyvän uuteen investointiin eli EUCD-tuotantolinjaan ja ovat siten välttämättömiä sen toiminnalle.
(27)
Komissio korostaa, että Belgia on hyväksynyt periaatteen, jonka mukaan tukea myönnetään ainoastaan sellaiseen koulutustoimintaan, jota ei aloitettaisi ilman tukea.
(28)
Noudattaakseen tätä periaatetta Belgia on erottanut selvästi toisistaan sellaisen toiminnan, jota VCG järjestäisi joka tapauksessa, koska se on tarpeen uuden tuotantolinjan toiminnan kannalta, ja sellaisen toiminnan, jonka tavoitteiseen ”ei voida päästä pelkästään markkinavoimien keinoin” (12), koska tavoitteet ylittävät sen, mikä on tarpeen, ja koska VCG:n saama hyöty ei riitä tasaamaan toiminnasta aiheutuvia kustannuksia. Komissio on analysoinut Belgian toimittamia selvityksiä, joiden yhteenveto on tämän päätöksen johdanto-osan 15-19 kappaleessa. Belgia on todennut, että merkittävä osa ohjelman moduuleihin 1 ja 3 kuuluvista tukikelpoisista kustannuksista ei toteutuisi ilman tukea. Komissio myöntää, että moduuli 1 ei selvästikään liity uuteen tuotantolinjaan. Se ei siis ole linjan toiminnan kannalta tarpeellinen. Koska tämä koulutustoiminta on yleisluonteista ja koska VCG luopuisi siitä tietyistä syistä, komissio katsoo, että moduulia 1 ei hyvin todennäköisesti järjestettäisi ilman tukea. Moduulin 3 osalta Belgia on sulkenut pois koulutuskustannukset, jotka ovat aiemmin vastaavien investointien yhteydessä tehtyjen päätelmien perusteella tarpeen uuden tuotantolinjan toiminnalle. Lisäksi se on rajannut tukikelpoiset koulutuskustannukset toimintaan, joka ylittää sen mikä on välttämätöntä.
(29)
Komissio katsoo näin ollen, että Belgia on asianmukaisesti eritellyt koulutustoimet, joita ei toteutettaisi ilman valtion tukea. Koska Belgia aikoo tukea ainoastaan tämäntyyppistä toimintaa eikä myöntää tukea koulutukseen, jonka VCG järjestäisi joka tapauksessa, komissio katsoo, että asetuksen (EY) N:o 68/2001 johdanto-osan 10 kappaleessa asetetun tavoitteen mukaisesti tuki ”lisää käytettävissä olevaa ammattitaitoista työvoimaa, jota muut yritykset voivat käyttää”, ja että kyse on näin ollen EY:n perustamissopimuksen 87 artiklan 3 kohdan c alakohdassa määrätyn edellytyksen mukaisesti tuesta ”tietyn taloudellisen toiminnan tai talousalueen kehityksen edistämiseen”.
VII PÄÄTELMÄ
(30)
Edellä esitettyjen seikkojen perusteella komissio päättelee, että tuki soveltuu yhteismarkkinoille,
ON TEHNYT TÄMÄN PÄÄTÖKSEN:
1 artikla
Määrältään 3 538 580,57 euron suuruinen valtiontuki, jonka Belgia aikoo panna täytäntöön Volvo Cars Gentin hyväksi, soveltuu yhteismarkkinoille.
Tuen, jonka määrä on 3 538 580,57 euroa, saa siis panna täytäntöön.
2 artikla
Tämä päätös on osoitettu Belgian kuningaskunnalle.
Tehty Brysselissä 11 päivänä maaliskuuta 2008.

Labels: 1
19
4
18